1Salomo ana’ worowanéna Arung Daud mancaji arunni iya masse’é tudangenna ri laleng akkarungenna Israélié. PUWANG Allataalana barakkakiwi sibawa pancajiwi makuwasa senna.
2Sininna kapala pasukang sisebbué sibawa pasukang sératué, sininna pajaba pamaréntaé, sibawa sininna kapala kaluwarga Israélié riparéntang ri Arung Salomo
3untu’ lao sibawa aléna ri onrong assompangngé ri Gibéon. Laoni mennang kuwaro, nasaba kuwaniro engka Kémana PUWANGNGE iya naébbué Musa atanna PUWANGNGE wettunna ri padang kessi’é.
4(Iyakiya Petti Assijancinna PUWANGNGE engkai ri Yérusalém ri laleng kéma iya napasangngé Arung Daud untu’ Pettiéro wettunna napalétté polé ri Kiryat-Yéarim.)
5Mézba gessaé iya naébbué Bézaleel ana’ Uri, eppona Hur, engka towi ri Gibéon ri yolona Kémana PUWANGNGE. Arung Salomo sibawa sininna ra’ya’é massompai lao ri PUWANGNGE kuwaro.
6Ri yolona Kémaéro nakkasuwiyangenni arungngé ri yasé’na mézba gessaé sisebbu olokolo selaku akkarobangeng ritunu untu’ PUWANGNGE.
7Iyaro wennié nappaitanni aléna Allataala lao ri Salomo sibawa makkeda, "Salomo, éllauni aga iya muwacinnaiyé, Uwérékko matu iyaro!"
8Nappébali Salomo, "Oh Allataala, purani Muwappaitang makkedaé Muwamaséi senna’i ambo’ku Daud, sibawa purani Muwakkaka mancaji arung sulléiwi.
9Makkekkuwangngé oh PUWANG Allataala, tennapodo Murupaiwi jancim-Mu ri ambo’ku. Purani Muwakkaka mancaji arung ri bangsa battowaéwé iya dé’é naribilang jumellana.
10Rimakkuwannanaro wérénna’ apanréng sibawa pangissengeng iya uwapparelluwangngé untu’ pimpingngi mennang. Rékko dé’ nakkuwaro, pékkugi makkulléka paréntai umma’-Mu iya battowaéwé?"
11Nappébali Allataala lao ri Salomo, "Iyaro paréllaummu makessing. Dé’ muwéllau asugireng iyaré’ga ataromporeng iyaré’ga amaténna sining balimmu iyaré’ga umuru malampé untu’ alému, sangaddinna apanréng sibawa pangissengeng untu’ paréntai umma’-Ku iya Uwappaddettangengngé ri iko.
12Rimakkuwannanaro Uwérékko matu apanréng sibawa pangissengeng. Ri lainnaéro Upancajiko matu lebbi madécéng, lebbi sugi sibawa lebbi tarompo naiya muwi arung niga ri wettu labe’é iyaré’ga wettu mangoloé."
13Nainappa nasalai Salomo onrong assompangngé ri Gibéon iya naonroiyé Kémana PUWANGNGE, nanalisu ri Yérusalém. Polé kuwaniro pajoppai apparéntangngé ri Israélié.
14Napassakke’i tentarana sibawa 1.400 karéta musu nenniya 12.000 anyarang pammusu. Sibagiyang nataro ri Yérusalém, na lebbinna ri siyagangngaré kota laing.
15Ri laleng apparéntanna Salomo, ulawengngé sibawa péra’é sinrupai barang biyasaé ri Yérusalém, pada-pada batué; sibawa aju camara Libanongngé maéga senna pada-pada aju ara biasaé.
16Naolai padangkang-padangkang iya bantuéngngi arungngé, ripapoléi anyarangngé polé ri Maséré sibawa Kéwé,
17sibawa karéta-karéta musué ripapoléi polé ri Maséré, nainappa ribalu’si lao risining arung Hét-é enrengngé sining arung Siriaé sibawa ellinna 150 dowi péra’ untu’ sikaju anyarang, sibawa 600 dowi péra’ untu’ séddi karéta musu.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn